
1. Въведение
Приемането на Регламент (ЕО) № 1060/2009 на Европейския парламент и на Съвета относно агенциите за кредитен рейтинг
 бе една от мерките в отговор на финансовата криза за възстановяване на пазарното доверие и за по-добра защита на инвеститорите. Въпросният регламент — във вида му след измененията от 2011 г.
 и 2013 г.
, въведе изисквания за регистрация и лицензиране на агенциите за кредитен рейтинг (АКР) с един-единствен надзорен орган в ЕС — Европейския орган за ценни книжа и пазари (ЕОЦКП), както и правила относно конфликтите на интереси, прозрачността и изискванията за оповестяване за агенциите за кредитен рейтинг.
Регламент (ЕО) № 1060/2009, изменен през 2011 г., оправомощава Комисията да приема делегирани актове по отношение на:
· таксите, които се изплащат на Европейския орган за ценни книжа и пазари (ЕОЦКП) от агенциите за кредитен рейтинг (АКР) за целите на регистрацията и надзора (член 19, параграф 2);

· процедурните правила за упражняването на правомощията за налагане на глоби или периодични имуществени санкции от страна на ЕОЦКП (член 23д, параграф 7);
· мерките за допълнително конкретизиране или изменение на критериите за еквивалентност на трети държави (член 5, параграф 6); както и
· изменение на приложенията към Регламент (ЕО) № 1060/2009 (член 37).
2. Правно основание
Настоящият доклад е изготвен във връзка с изискването по член 38а, параграф 1 от Регламент (ЕО) № 1060/2009. В съответствие с въпросната разпоредба правомощията да приема делегирани актове се предоставят на Комисията за срок от четири години, считано от 1 юни 2011 г., като Комисията се задължава да изготви доклад относно делегирането на правомощия най-късно шест месеца преди изтичането на четиригодишния период.
3. Упражняване на делегирането
А) Такси за регистрация и надзор
В съответствие с член 19, параграф 1 от Регламент (ЕО) № 1060/2009 ЕОЦКП начислява такси на агенциите за кредитен рейтинг съобразно този регламент и съобразно делегирания регламент на Комисията. Разглежданите такси изцяло покриват разходите на ЕОЦКП по регистрацията, сертифицирането и надзора на агенциите за кредитен рейтинг и по възстановяване на разходите, които могат да възникнат за компетентните органи съгласно настоящия регламент, по-специално в резултат на делегиране на задачи в съответствие с член 30 от Регламент (ЕО) № 1060/2009.
Съгласно член 19, параграф 2 от Регламент (ЕО) № 1060/2009 Комисията приема делегиран акт за таксите, в който се определят по-специално видът на таксите и случаите, в които се дължат такси, размерът на таксите, начинът на плащане и начинът, по който ЕОЦКП възстановява на компетентните органи всякакви разходи, които могат да възникнат за тях при извършване на дейности съгласно Регламент (ЕО) № 1060/2009, по-специално в резултат на делегиране на задачи в съответствие с член 30 от него. Размерът на таксата, начислена на дадена агенция за кредитен рейтинг, покрива всички административни разходи и е пропорционален на оборота на съответната агенция за кредитен рейтинг.

На 24 февруари 2011 г. Европейската комисия поиска техническо становище от Европейския орган за ценни книжа и пазари, което бе получено на 17 май 2011 г. В хода на изготвянето на своето техническо становище ЕОЦКП проведе обществена консултация от 14 до 27 април 2011 г. Впоследствие Комисията се консултира относно проекта за делегиран регламент и с други страни, включително национални експерти. Консултацията с членовете на експертната група на Европейския комитет по ценни книжа бе направена чрез писмена процедура в края на ноември 2011 г.
Комисията прие делегиран регламент
 на 7 февруари 2012 г. и съответно нотифицира Европейския парламент и Съвета. През март 2012 г. Европейският парламент и Съветът уведомиха Комисията, че не възнамеряват да повдигат възражения. Делегираният акт бе публикуван в Официален вестник на Европейския съюз на 28 март 2012 г.

Б) Процедурни правила 
В Регламент (ЕО) № 1060/2009 са предвидени случаите, в които Съветът на надзорниците на ЕОЦКП приема решение за налагане на глоба или на периодична имуществена санкция на агенциите за кредитен рейтинг.
В съответствие с член 23д, параграф 7 Европейската комисия приема допълнителни процедурни правила за упражняването на правомощията по налагане на глоби или периодични имуществени санкции, включително разпоредби относно правото на защита, сроковете и събирането на глобите или периодичните имуществени санкции, и приема подробни правила относно давностните срокове за налагането и изпълнението на санкциите.
Комисията се консултира с членовете на експертната група на Европейския комитет по ценни книжа при изготвянето на делегирания акт, както и относно проекта за делегиран регламент чрез писмена процедура през юни 2012 г.
Комисията прие делегирания регламент
 на 12 юли 2012 г. и съответно нотифицира Европейския парламент и Съвета. Европейският парламент и Съветът не отправиха възражения в рамките на предвидения срок и нито една от двете институции не поиска удължаване на срока за възражения. Делегираният акт бе публикуван в Официален вестник на Европейския съюз на 16 октомври 2012 г.

В) Критерии за еквивалентност
С цел да бъдат взети под внимание промените на финансовите пазари Комисията е оправомощена да приема чрез делегирани актове мерки за допълнително конкретизиране или изменение на критериите, предвидени в член 5, параграф 6, втора алинея, с цел да се определи дали правната и надзорна уредба на трета държава е еквивалентна на изискванията на Регламент (ЕО) № 1060/2009. Наред с други изисквания АКР в тези трети държави трябва да са подчинени на правно обвързващи правила, еквивалентни на тези в ЕС
.

Приетото през 2013 г. изменение на Регламент (ЕО) № 1060/2009 също допълнително уточни на кои разпоредби от Регламент (ЕО) № 1060/2009 следва да бъдат еквивалентни правно обвързващите правила в трети държави
. С член 2, втора алинея, точка 1) от Регламент (ЕО) № 462/2013 се уточнява, че редица правни изисквания, въведени за АКР през 2013 г., ще станат част от условията за определянето на еквивалентността едва от 1 юни 2018 г.
В тази връзка, а също и поради факта, че за периода след предоставянето на правомощията за приемане на делегиран акт в Регламент (ЕО) № 1060/2009 през 2011 г.
 Комисията не е забелязала промени на финансовите пазари, поради които да се налага допълнително конкретизиране или изменение на критериите за еквивалентност, досега не са приемани делегирани актове.
Комисията прие решения за изпълнение, с които  правната и надзорна уредба на девет юрисдикции се признава за еквивалентна на изискванията на Регламент (ЕО) № 1060/2009 в съответствие с процедурата, посочена в член 38, параграф 3 от същия регламент. Тези юрисдикции са: Япония
, САЩ
, Канада
, Aвстралия
, Аржентина
, Бразилия
, Mексико
, Хонконг
 и Сингапур
.

Г) Приложения към Регламент (ЕО) № 1060/2009
За да отчете тенденциите, включително международните тенденции на финансовите пазари — по-специално във връзка с нови финансови инструменти, в член 37 от Регламент (ЕО) № 1060/2009 се предвижда, че Комисията може да приема чрез делегирани актове мерки за изменение на приложенията, с изключение на приложение III.
След предоставянето на правомощията за приемане на делегиран акт в Регламент (ЕО) № 1060/2009 през 2011 г.
, през 2013 г. регламентът беше изменен с Регламент (ЕС) № 462/2013 , като бяха внесени и изменения на приложенията. Преди всяко евентуално бъдещо използване на правомощията трябва да се прецени влиянието на тези изменени правила върху финансовите пазари.

4. Заключение
Комисията е упражнила правомерно и навременно своите делегирани правомощия, за да се гарантира, че са налице необходимите разпоредби за изпълнението в пълна степен на надзорните задължения на ЕОЦКП спрямо агенциите за кредитен рейтинг в ЕС. 
Комисията смята, че делегирането на правомощия следва да бъде запазено и в бъдеще. Това би било особено уместно, в случай че в бъдеще е необходимо преразглеждане на делегираните регламенти на Комисията относно таксите и относно процедурните правила за глоби и периодични имуществени санкции, след като бъде натрупан повече опит относно действието на правилата на практика.

Комисията приканва Европейския парламент и Съвета да вземат под внимание настоящия доклад.
� OВ L 302, 17.11.2009 г., стр. 1.


� Регламент (ЕС) № 513/2011 на Европейския парламент и на Съвета от 11 май 2011 г. за изменение на Регламент (ЕО) № 1060/2009 относно агенциите за кредитен рейтинг, ОВ L 145, 31.5.2011 г., стр. 30.


� Регламент (ЕС) № 462/2013 на Европейския парламент и на Съвета от 21 май 2013 г. за изменение на Регламент (ЕО) № 1060/2009 относно агенциите за кредитен рейтинг, ОВ L 146, 31.5.2013 г., стр. 1.


� Делегиран регламент (ЕС) № 272/2012 от 7 февруари 2012 г. за допълнение на Регламент (ЕО) № 1060/2009 на Европейския парламент и на Съвета по отношение на таксите, начислявани от Европейския орган за ценни книжа и пазари на агенциите за кредитен рейтинг, ОВ L 90, 28.3.2012 г., стр. 6.


� Делегиран регламент (ЕС) № 946/2012 на Комисията от 12 юли 2012 г. за допълване на Регламент (ЕО) № 1060/2009 на Европейския парламент и на Съвета по отношение на правилата относно глобите, налагани на агенциите за кредитен рейтинг от страна на Европейския орган за ценни книжа и пазари, включително правила относно правото на защита и временни разпоредби, OВ L 282, 16.10.2012 г., стр. 23.


� Член 5, параграф 6, втора алинея, буква б) от Регламент (ЕС) № 1060/2009.


� Член 1, точка 5, буква а) от Регламент (EО) № 462/2013.


� Член 1, точка 3, буква д) от Регламент (ЕС) № 513/2011.


� Решение на Комисията от 28 септември 2010 г. за признаване на правната и надзорна уредба на Япония за еквивалентна на изискванията на Регламент (ЕО) № 1060/2009 на Европейския парламент и на Съвета относно агенциите за кредитен рейтинг, ОВ L 254, 29.9.2010 г., стр. 46.


� Решение за изпълнение на Комисията от 5 октомври 2012 г. за признаване на правната и надзорна уредба на САЩ за еквивалентна на изискванията на Регламент (ЕО) № 1060/2009 на Европейския парламент и на Съвета относно агенциите за кредитен рейтинг, ОВ L 274, 9.10.2012 г., стр. 32.


� Решение за изпълнение на Комисията от 5 октомври 2012 г. за признаване на правната и надзорна уредба на Канада за еквивалентна на изискванията на Регламент (ЕО) № 1060/2009 на Европейския парламент и на Съвета относно агенциите за кредитен рейтинг, ОВ L 278, 12.10.2012 г., стр. 17.


� Решение за изпълнение на Комисията от 5 октомври 2012 г. за признаване на правната и надзорна уредба на Австралия за еквивалентна на изискванията на Регламент (ЕО) № 1060/2009 на Европейския парламент и на Съвета относно агенциите за кредитен рейтинг, ОВ L 274, 9.10.2012 г., стр. 30.


� Решение за изпълнение на Комисията от 28 април 2014 г. за признаване на правната и надзорна уредба на Аржентина за еквивалентна на изискванията на Регламент (ЕО) № 1060/2009 на Европейския парламент и на Съвета относно агенциите за кредитен рейтинг, ОВ L 132, 3.5.2014 г., стр. 68.


� Решение за изпълнение на Комисията от 28 април 2014 г. за признаване на правната и надзорна уредба на Бразилия за еквивалентна на изискванията на Регламент (ЕО) № 1060/2009 на Европейския парламент и на Съвета относно агенциите за кредитен рейтинг, ОВ L 132, 3.5.2014 г., стр. 65.


� Решение за изпълнение на Комисията от 28 април 2014 г. за признаване на правната и надзорна уредба на Мексико за еквивалентна на изискванията на Регламент (ЕО) № 1060/2009 на Европейския парламент и на Съвета относно агенциите за кредитен рейтинг, ОВ L 132, 3.5.2014 г., стр. 71.


� Решение за изпълнение на Комисията от 28 април 2014 г. за признаване на правната и надзорна уредба на Хонконг за еквивалентна на изискванията на Регламент (ЕО) № 1060/2009 на Европейския парламент и на Съвета относно агенциите за кредитен рейтинг, ОВ L 132, 3.5.2014 г., стр. 76. 


� Решение за изпълнение на Комисията от 28 април 2014 г. за признаване на правната и надзорна уредба на Сингапур за еквивалентна на изискванията на Регламент (ЕО) № 1060/2009 на Европейския парламент и на Съвета относно агенциите за кредитен рейтинг, ОВ L 132, 3.5.2014 г., стр. 73.


� Член 1, точка 19 от Регламент (ЕС) № 513/2011.

